มันนี่ทูเดย์
เอ็กซิมแบงก์ปล่อยกู้ 1.53 หมื่นล้าน
28 ต.ค. 2558

เอ็กซิมแบงก์ปล่อยกู้ 1.53 หมื่นล้าน
นายเขมทัศน์ สายเชื้อ รักษาการกรรมการผู้จัดการ ธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ เปิดเผยว่า ช่วง 9 เดือน ปี 2558 ธนาคารปล่อยสินเชื่อให้ผู้ประกอบการไทย 1.53 หมื่นล้านบาท ส่งผลให้เกิดปริมาณธุรกิจ 1.03 แสนล้านบาท ยอดเงินให้สินเชื่อคงค้าง 7.37 หมื่นล้านบาท ขณะเดียวกันมียอดรับประกันคงค้างสิ้นเดือน ก.ย. 2558 วงเงิน 1.62 หมื่นล้านบาท ทำให้เกิดปริมาณธุรกิจส่งออกและลงทุนรวม 4.92 หมื่นล้านบาท เป็นธุรกิจส่งออกของเอสเอ็มอีกว่า 6,951 ล้านบาท หรือ 14.12% ทั้งนี้ธนาคารมีกำไรสุทธิ 1,179 ล้านบาท มีสินเชื่อด้อยคุณภาพ (เอ็นพีแอล) 4,785 ล้านบาท หรือ 6.49% 
เงินบาทแนวโน้มอ่อนค่าตามหยวน
ศูนย์วิจัยเศรษฐกิจและธุรกิจ ธนาคารไทยพาณิชย์ หรืออีไอซี วิเคราะห์ว่า ปัจจุบันค่าเงินหยวนที่ซื้อขายนอกประเทศจีนได้อ่อนค่าลงรุนแรงกว่าค่าเงินหยวนที่ซื้อขายในประเทศ สะท้อนว่าธนาคารกลางของจีนยังคงใช้ทุนสำรองจำนวนมากเข้าแทรกแซงค่าเงินหยวน ไม่ให้อ่อนลงตามตลาดนอกประเทศ และหากภาวะเงินทุนไหลออกที่ทำให้ทุนสำรองระหว่างประเทศของจีนยังคงลดลงอย่างต่อเนื่อง อาจทำให้เกิดความเสี่ยงที่ธนาคารกลางของจีนจะปรับให้เงินหยวนอ่อนค่าลงอีกในอนาคต หากเป็นเช่นนั้นจะทำให้ค่าเงินของประเทศต่างๆ ในภูมิภาคเอเชีย รวมทั้งเงินบาทของไทยอ่อนค่าลงในทิศทางเดียวกัน